Arthrodira
Store norske leksikon,Realfag,Paleontologi,Virveldyr
Arthrodira er en utdødd gruppe med fisker av typen panserhaier som levde i devonperioden (419 – 359 millioner år siden).
Beskrivelse Hodet og fremre del av kroppen var dekket av et kraftig beinpanser, hvor fremre og bakre del var leddet til hverandre. Bakre del av kroppen var dekket av skjell som hos andre fisk. Virvelsøylen var svakt forbenet. Kjevene var kraftige, men de hadde ingen tenner; i stedet hadde de sterke beinplater i over- og underkjeven. Disse beinplatene må ha vært utsatt for stor slitasje, men det er ikke kjent hvordan de klarte å vedlikeholde eller fornye dem. Antakelig var de en slags hudskjell som kunne slippes og fornyes. Enkelte forskere har ment at platene var en slags tenner. Størrelsen kunne variere fra 15 centimeter til devontidens største fisk (Dunkleosteus) på åtte-ni meter. Utbredelse De var svært vanlige i det som nå er det nord-atlantiske området, og dominerte mange økologiske nisjer i 50 millioner år, helt til de forsvant ved masseutryddelsen ved slutten av devonperioden. Fossiler av arthrodirer er kjent fra midtre Nord-Amerika i vest til Kina i øst, fra Svalbard i nord til Australia i sør. Systematikk Arthrodira er en orden innenfor klassen Placodermi (panserhaier). Les mer i Store norske leksikon panserhaier fiskenes evolusjon fisk fossiler i Norge utviklingslæren